**Ања Ковачевић, 4/4, ученица генерације 2014/2019.**

Ања Ковачевић је школске 2014/2015 године уписала Тринаесту београдску гимназију, природноматематички смер, као ученица генерације у ОШ „Јосиф Панчић“. И у средњој школи је наставила са такмичењима из области физике, хемије а ове године и математике. У првом разреду је из физике освојила трећу награду на државном такмичењу, док је из хемије остварила пласман за одлазак на републичко такмичење. Такође је освојила и треће место на међународном екипном такмичењу из природних наука које је одржано у Београду у јуну 2015. године. **У другом и трећем разреду је из физике освојила прву награду на државном такмичењу (била је две године заредом првопласирана на листи), а ове године освојила је и друго место на државном такмичењу из математике и треће из физке, док је из хемије 2017. године освојила похвалу на републичком такмичењу.** Такође је освојила и треће место на државном такмичењу истраживачких радова ученика средњих школа за истраживачки рад из области физике у којем се бавила проучавањем акустичке левитације.

У првом разреду гимназије је почела са учењем кинеског језика (у организацији Института Конфуције у Београду), где је остварила значајан успех на такмичењу Знањем до Кине, на ком је била међу првих десет у Србији и на тај начин освојила пут у Кину. До сада је са одличним успехом савладала почетни I и II курс кинеског језика, положила DELF В1 из француског језика и има С1 ниво знања из енглеског језика.

Током досадашњег школовања бавила се волонтирањем, од којег јој је најзначајније волонтирање на светском школском шампионату у одбојци, одржаном од 25. јуна до 03. јула 2016. године у Београду. Учествовала је у раду Црвеног крста Чукарица волонтирајући на сајму човекољубља одржаном у Општини Чукарица 2016 и 2017. године. Члан је хемијске секције и учествује у свим њеним активностима. Била је члан школског парламента. Учествовала је у многим културно-друштвеним манифестацијама, од којих се најрадије сећа учешћа у приредби одржаној у част председника НР Кине за време његове посете Србији. Добитник је стипендије Доситеја, а прошле године је конкурисала и додељена јој је стипендија за изузетно надарене ученике.

Токо све четири године остварила је изузетан успех – просек 5,00.

Ове године, као једини лауреат међу гимназијалцима у Србији, добила је „Светосавску награду“.

Многобројна ангажовања, како у наставним тако и ваннаставним активностима, као и постигнути успеси, награде и дипломе, нису утицали на њен лични став којим доприноси позитивној атмосфери у школи, пружајући помоћ вршњацима и поштујући професоре и остале запослене.